Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ σχετικά με τη δημοσιονομική πειθαρχία (υποβαλλόμενη από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι αποφάσεις του Ευρωπαϊκού Συμβουλίου του Βερολίνου, η σύναψη μιας νέας Διοργανικής Συμφωνίας και η εμπειρία από την εφαρμογή της απόφασης του Συμβουλίου της 31ης Οκτωβρίου 1994 δικαιολογούν ορισμένες τροποποιήσεις των διατάξεων που αναφέρονται στη δημοσιονομική πειθαρχία. Εξάλλου, επιβάλλεται να καταβληθεί και μια προσπάθεια απλοποίησης. Η φύση των αναπροσαρμογών και των βελτιώσεων που πρέπει να επέλθουν στις ισχύουσες διατάξεις [1] εκτίθεται στη συνέχεια.

[1] Απόφαση του Συμβουλίου της 31ης Οκτωβρίου 1994 σχετικά με τη δημοσιονομική πειθαρχία, ΕΕ αριθ. L 293, της 12.11.94.

1. Η αναθεώρηση της Κοινής Γεωργικής Πολιτικής

1.1. Το πεδίο εφαρμογής της γεωργικής κατευθυντήριας γραμμής

Επιδιώκοντας την πλαισίωση και τη συμπλήρωση των προταθεισών μεταρρυθμίσεων στον τομέα της πολιτικής των τιμών και των αγορών, το Ευρωπαϊκό Συμβούλιο αποφάσισε να ενισχύσει την πολιτική ανάπτυξης της υπαίθρου, η οποία διαμορφώνεται σε δεύτερο πυλώνα της ΚΓΠ. Ο νέος κανονισμός για την ανάπτυξη της υπαίθρου θέτει τις βάσεις για μια συνολική και συνεκτική ανάπτυξη της υπαίθρου, με την οποία διασφαλίζεται η καλύτερη απ’ ό,τι στο παρελθόν συμβολή των γεωργικών δαπανών στη διαχείριση της γης.

Αυτή η μείζων εξέλιξη, η οποία εγγράφεται στο πλαίσιο της μεταρρύθμισης του 1992, επιβεβαιώνεται με τη χρηματοδότηση, στο πλαίσιο του τομέα 1 των δημοσιονομικών προοπτικών, μέτρων υπέρ των πλέον μειονεκτικών περιοχών ανεξαρτήτως περιφέρειας καθώς και άλλων αναπτυξιακών μέτρων σε όλες τις περιφέρειες εκτός στόχου 1.

Πέρα από τα προαναφερόμενα νέα μέτρα ανάπτυξης της υπαίθρου, διευρύνεται και το πεδίο εφαρμογής της γεωργικής κατευθυντήριας γραμμής:

- προς τα κτηνιατρικά και φυτοϋγειονομικά μέτρα, δεδομένου ότι συνδέονται στενά με μια γεωργική πολιτική που έχει ως μέλημα την ποιότητα της παραγωγής και την ασφάλεια των τροφίμων·

- προς το γεωργικό προενταξιακό μέσο που χρηματοδοτείται από τον τομέα 7·

- προς το μέρος των διαθέσιμων πιστώσεων που προορίζεται για τη γεωργία των προς ένταξη χωρών.

Αυτές οι τροποποιήσεις του πεδίου εφαρμογής της γεωργικής κατευθυντήριας γραμμής πρέπει να συμπεριληφθούν στον νέο κανονισμό περί δημοσιονομικής πειθαρχίας (άρθρο 4 παρ. 1).

1.2. Το νομισματικό αποθεματικό και η συναλλαγματική ισοτιμία ευρώ/δολαρίου

Η μικρότερη ευαισθησία που παρουσιάζουν οι συνολικές γεωργικές δαπάνες στις διακυμάνσεις της συναλλαγματικής ισοτιμίας του δολαρίου λόγω της μείωσης των επιστροφών μετά τη μεταρρύθμιση της ΚΓΠ επιτρέπει την τελική κατάργηση του νομισματικού αποθεματικού. Για το 2000 και το 2001, αυτό προβλέπεται να παραμείνει σταθερό, σε τρέχουσες τιμές, στα 500 εκατ. ευρώ, ενώ για το 2002 μειώνεται στα 250 εκατ. ευρώ και τελικά καταργείται το 2003. Ως εκ τούτου, τα άρθρα 8, 9, 10 και 12 της απόφασης για τη δημοσιονομική πειθαρχία πρέπει να τροποποιηθούν αναλόγως.

Όσον αφορά τη συναλλαγματική ισοτιμία που πρέπει να επιλέγεται για την κατάρτιση του προϋπολογισμού, η υποχρέωση να βασίζεται ο προϋπολογισμός στη μέση ισοτιμία των τριών πρώτων μηνών του προηγούμενου οικονομικού έτους φαίνεται ότι πρέπει να αναπροσαρμοσθεί, έτσι ώστε να επιτυγχάνεται η καλύτερη αντιστοίχιση των προτεινόμενων πιστώσεων προς τις πραγματικές ανάγκες. Με βάση τα ανωτέρω, ενδείκνυται η εφαρμογή σαφών κανόνων για την επιλογή της ισοτιμίας ευρώ/δολαρίου. Έτσι, η Επιτροπή προτείνει να χρησιμοποιείται η μέση ισοτιμία των τριών μηνών που προηγούνται της παρουσίασης είτε ενός προσχεδίου προϋπολογισμού είτε μιας διορθωτικής επιστολής είτε ενός διορθωτικού και συμπληρωματικού προϋπολογισμού.

2. Η ενίσχυση της δημοσιονομικής πειθαρχίας

2.1. Τα ανώτατα όρια των δαπανών του τομέα 1

2.1.1. Το ύψος και η κάλυψη των ανωτάτων ορίων

Για τη νέα περίοδο των δημοσιονομικών προοπτικών, το Ευρωπαϊκό Συμβούλιο έκρινε ότι η μεταρρύθμιση μπορεί να υλοποιηθεί μέσα σ’ ένα δημοσιονομικό πλαίσιο μέσου ύψους (σε τιμές 1999) 40,5 δισεκ. ευρώ συν 14 δισεκ. ευρώ [2] για την περίοδο αναφοράς και με προορισμό την ανάπτυξη της υπαίθρου καθώς και τα κτηνιατρικά και φυτοϋγειονομικά μέτρα. Τούτο αναμένεται να επιτρέψει την καλύτερη συνεκτίμηση των πραγματικών δαπανών, ενώ αποσκοπεί και στη σταθεροποίηση των γεωργικών δαπανών κατά τη διάρκεια της περιόδου αυτής. [3].

[2] Λιγότερα από 875 εκατ. ευρώ για το XΜΠΑ (βλέπε σημείο 40).

[3] SN 100/99 παράγραφος 21 των συμπερασμάτων του Βερολίνου.

Επιπλέον δε, το Ευρωπαϊκό Συμβούλιο καλούσε την Επιτροπή να υποβάλει προς το Συμβούλιο, το 2002, έκθεση σχετικά με την εξέλιξη των γεωργικών δαπανών μαζί με τις ενδεικνυόμενες προτάσεις, εφόσον χρειασθούν, ζητούσε δε από το Συμβούλιο να λάβει τις αναγκαίες αποφάσεις στο πλαίσιο της επιδίωξης των στόχων της μεταρρύθμισης. [4].

[4] SN 100/99 παράγραφος 22 των συμπερασμάτων του Βερολίνου.

Έτσι, το Ευρωπαϊκό Συμβούλιο έκρινε ότι τα ποσά προς εγγραφή στον τομέα 1 των δημοσιονομικών προοπτικών δεν θα πρέπει να υπερβαίνουν τα ενδεικνυόμενα στον κατωτέρω πίνακα ποσά. Τα δύο σκέλη της Αρμόδιας για τον Προϋπολογισμό Αρχής επιβεβαίωσαν τα ποσά αυτά στο πλαίσιο των δημοσιονομικών προοπτικών που συνοδεύουν τη Διοργανική Συμφωνία.

>ΘΕΣΗ ΠIΝΑΚΑ>

Όλα τα προαναφερόμενα ποσά είναι σε τιμές 1999. Σε τρέχουσες τιμές τα ποσά προκύπτουν με εφαρμογή ενός αποπληθωριστή 2%.

Η καθιέρωση ενός συνολικού ανωτάτου ορίου και δύο επιμέρους ανωτάτων ορίων για τις δαπάνες του τομέα 1 απαιτούν αφενός την εισαγωγή ενός νέου άρθρου, το οποίο να προσδιορίζει αυτούς τους νέους δημοσιονομικούς περιορισμούς, και αφετέρου τη δημιουργία ενός μηχανισμού που να επιτρέπει την τήρηση αυτών των επιμέρους ορίων.

2.1.2. Οι μηχανισμοί που επιτρέπουν την τήρηση των ανωτάτων ορίων

Στο άρθρο 5, η Επιτροπή προτείνει μια διαδικασία που αποσκοπεί στην εξασφάλιση του ότι κατά την κατάρτιση του προϋπολογισμού δεν θα σημειώνονται υπερβάσεις των επιμέρους ανωτάτων ορίων του τομέα 1. Προς τούτο, προβλέπεται ότι οι πιστώσεις του προσχεδίου εγγράφονται εντός των επιμέρους ανωτάτων ορίων των δημοσιονομικών προοπτικών. Εάν από τις προβλέψεις προκύπτει ότι υπάρχει κίνδυνος υπέρβασης των επιμέρους ανωτάτων ορίων, η Επιτροπή εξετάζει αν μπορεί να αντιδράσει εντός των ορίων των διαχειριστικών αρμοδιοτήτων της. Εάν τούτο δεν συμβαίνει, προτείνει τη λήψη μέτρων στο Συμβούλιο. Το Συμβούλιο, αφού λάβει τη γνώμη του Κοινοβουλίου, καλείται να ενεργήσει μέχρι την 1η Ιουλίου. Εάν το Συμβούλιο δεν κινηθεί, ή εάν η απόφαση που λαμβάνει δεν διασφαλίζει την τήρηση των επιμέρους ανωτάτων ορίων, η Επιτροπή προτείνει στο Συμβούλιο να λάβει τα ενδεικνυόμενα μέτρα με την ευκαιρία μιας ειδικής σύσκεψης, η οποία πραγματοποιείται στο πλαίσιο των δημοσιονομικών διαβουλεύσεων, και τούτο πριν από την 15η Σεπτεμβρίου.

Εξάλλου, εάν οι προβλέψεις της διορθωτικής επιστολής του προσχεδίου του προϋπολογισμού ενός οικονομικού έτους δεν επιτρέπουν τη διασφάλιση της τήρησης του επιμέρους ανωτάτου ορίου, η Επιτροπή προτείνει να συμπεριληφθεί στον κανονισμό περί δημοσιονομικής πειθαρχίας πρόβλεψη μείωσης του ύψους των επιστροφών των άμεσων ενισχύσεων που προβλέπεται να καταβληθούν κατά τη διάρκεια αυτού και μόνο του οικονομικού έτους. Εάν κατά τη διάρκεια της εκτέλεσης του προϋπολογισμού αυτού του οικονομικού έτους προκύψει περιθώριο χρηματοδότησης, η Επιτροπή αναπροσαρμόζει το ποσοστό χρηματοδότησης από τον προϋπολογισμό και προτείνει τις αντίστοιχες μεταφορές πιστώσεων. Εν πάση δε περιπτώσει, τα ποσά των προχρηματοδοτήσεων θα πρέπει να καταλογίζονται στον προϋπολογισμό το αργότερο κατά το οικονομικό έτος που έπεται εκείνου κατά το οποίο πραγματοποιείται η προχρηματοδότηση.

Τέλος, και με σκοπό τη διαφύλαξη των δημοσιονομικών συμφερόντων της Ένωσης μεσοπρόθεσμα, προτείνεται να επαληθεύεται, μέσω μιας πολυετούς δημοσιονομικής πρόβλεψης, η τήρηση των επιμέρους ανωτάτων ορίων. Σε αντίθετη περίπτωση, η Επιτροπή προτείνει στο Συμβούλιο μέτρα σύμφωνα με την προαναφερθείσα διαδικασία.

Στο άρθρο 6, η Επιτροπή προτείνει τη μεθόδευση της παρακολούθησης των δαπανών και την καθιέρωση μιας διαδικασίας που να διασφαλίζει την τήρηση των επιμέρους ανωτάτων ορίων. Εάν κατά την εκτέλεση του προϋπολογισμού διαφαίνεται υπέρβαση των πιστώσεων, η Επιτροπή εξετάζει το κατά πόσο είναι δυνατή η παρέμβασή της στο πλαίσιο των διαχειριστικών αρμοδιοτήτων της. Εάν τούτο δεν συμβαίνει, η Επιτροπή εξετάζει τη δυνατότητα πρότασης προς το Συμβούλιο μέτρων με δημοσιονομικές συνέπειες κατά τη διάρκεια του οικονομικού έτους. Εάν τούτο δεν συμβαίνει, η Επιτροπή αναστέλλει τις πληρωμές κατά τη λήξη του οικονομικού έτους. Τα αντίστοιχα ποσά καταλογίζονται στον προϋπολογισμό του επόμενου οικονομικού έτους.

2.2. Η δημοσιονομική διαχείριση κατά κεφάλαιο

Η υποχρέωση αντίδρασης ευθύς ως ο ρυθμός εξέλιξης των πραγματικών δαπανών υπάρχει κίνδυνος να οδηγήσει, ή έχει ήδη οδηγήσει, σε υπέρβαση των προκαθορισμένων για κάθε κεφάλαιο του προϋπολογισμού ορίων απεδείχθη υπερβολικά δύσκαμπτη και εν τέλει ελάχιστα αξιόπιστη.

Στην πράξη, οι διορθωτικές ενέργειες απαιτούν πολύ συχνά ορισμένο χρόνο για να αναληφθούν και να δώσουν καρπούς, αν και η εξομάλυνση της κατάστασης κατά τη διάρκεια ενός οικονομικού έτους δεν είναι πάντα δυνατή.

Έτσι, η τήρηση των ορίων των γεωργικών δαπανών κατά κεφάλαιο αποδείχθηκε δύσκολα επιτεύξιμος στόχος. Η δυσκολία αυτή θα διατηρηθεί και στο μέλλον, και τούτο παρά το ότι ένα αυξανόμενο μέρος των γεωργικών δαπανών (οι άμεσες ενισχύσεις προς τους παραγωγούς) είναι ευκολότερο να προβλεφθεί. Απομένουν ωστόσο οι δαπάνες των παρεμβάσεων στις αγορές (επιστροφές και αποθεματοποίηση), των οποίων η εκτέλεση εξαρτάται από αστάθμητους παράγοντες, όπως είναι το ύψος της παραγωγής και οι διεθνείς τιμές.

Η δυσκολία αντίδρασης σε επαρκώς σύντομο χρονικό διάστημα με σκοπό την εξομάλυνση της δημοσιονομικής κατάστασης κατά τη διάρκεια ενός οικονομικού έτους και σε επίπεδο κεφαλαίων, καθώς και ο πολυσχιδής χαρακτήρας ενός μέρους των γεωργικών δαπανών, οδηγούν έτσι στην επιβεβαίωση της μεταφοράς πιστώσεων ως μέσου δημοσιονομικής διαχείρισης, και τούτο πολύ περισσότερο επειδή επί πολλά οικονομικά έτη οι δημοσιονομικές προβλέψεις γίνονται ολοένα και δυσκολότερες.

Παρ’ όλ’ αυτά, η παρακολούθηση των δαπανών κατά κεφάλαιο παραμένει ένα απαραίτητο εργαλείο ελέγχου των συνολικών δαπανών, τόσο βραχυπρόθεσμα όσο και μεσοπρόθεσμα.

2.3. Η αναστολή και η μείωση των προκαταβολών

Το άρθρο 13 του κανονισμού περί δημοσιονομικής πειθαρχίας προβλέπει τη δυνατότητα της Επιτροπής να αναστέλλει ή να μειώνει τις προκαταβολές.

Η διάταξη αυτή άρχισε να εφαρμόζεται ήδη από το 1994 και τα αποτελέσματα είναι ικανοποιητικά. Έτσι, θα πρέπει να διατηρηθεί και οτο νέο κανονισμό.

3. Η απλοποίηση του κανονιστικού πλαισίου

α) Δεν είναι απαραίτητο να παρουσιάζεται ο υπολογισμός της κατευθυντήριας γραμμής παράλληλα με τη δέσμη τιμών. Πιο συγκεκριμένα, στο εξής τα επιμέρους ανώτατα όρια του τομέα 1 είναι εκείνα που πρέπει να τηρούνται από τη δέσμη τιμών. Έτσι, αρκεί να παρουσιάζεται ο υπολογισμός της γεωργικής κατευθυντήριας γραμμής στο πλαίσιο του προσχεδίου του προϋπολογισμού (άρθρο 1).

β) Κρίνεται ενδεδειγμένο να αναπροσαρμοσθούν οι βάσεις υπολογισμού της γεωργικής κατευθυντήριας γραμμής (άρθρο 2) χωρίς να μεταβληθούν οι λεπτομέρειες του υπολογισμού, οι οποίες έχουν επιβεβαιωθεί από το Ευρωπαϊκό Συμβούλιο. Ως βάση αναφοράς θα πρέπει να λαμβάνεται το ύψος της γεωργικής κατευθυντήριας γραμμής του 1995, η οποία υπολογίσθηκε σε συνάρτηση με τα οικονομικά δεδομένα που χρησιμοποιήθηκαν στο πλαίσιο της τεχνικής αναπροσαρμογής των δημοσιονομικών προοπτικών του 2000, χωρίς τα διορθωτικά στοιχεία και με συνεκτίμηση των επιπτώσεων της διεύρυνσης του 1995. Η επιλογή του 1995 οφείλεται στο ότι τα στοιχεία που διαθέτει η ΣΥΕΚ είναι οριστικά μέχρι το 1995.

Με άλλα λόγια, η νέα βάση 1995 θα πρέπει να αντιστοιχεί στον ακόλουθο υπολογισμό:

· (1) Βάση 1988 χωρίς τα διορθωτικά στοιχεία: 24.858 εκατ. ευρώ.

· (2) 74% του σωρευτικού ποσοστού οικονομικής ανάπτυξης της περιόδου 1989-1995: 10,62%.

· (3) Σωρευτικός ετήσιος πληθωρισμός της περιόδου 1989-1995: 25,52%.

· (4) Επιπτώσεις της διεύρυνσης του 1995: 5,44%.

· (5) Βάση 1995=(1)*(2)*(3)*(4): 36.394 εκατ. ευρώ.

Για κάθε μεταγενέστερο έτος, η γεωργική κατευθυντήρια γραμμή θα αναπροσαρμόζεται σύμφωνα με την ισχύουσα σήμερα μέθοδο υπολογισμού.

4. Τα αποθεματικά που σχετίζονται με τις εξωτερικές ενέργειες

Ως προς τα αποθεματικά που σχετίζονται με τις εξωτερικές ενέργειες, η Επιτροπή δεν προτείνει τροποποίηση των διατάξεων που προβλέπονται στο ισχύον σήμερα κανονιστικό πλαίσιο, διευκρινίζοντας ωστόσο ότι οι τρόποι χρήσης του αποθεματικού που σχετίζεται με τις δανειοδοτήσεις και τις εγγυήσεις δανείων είναι εκείνοι που καθορίζονται στη Διοργανική Συμφωνία.

5. Νομική μορφή της νομοθετικής πράξης

Με μέλημα τη σαφήνεια, και δεδομένου ότι οι μηχανισμοί εφαρμογής της δημοσιονομικής πειθαρχίας έχουν αναπροσαρμοσθεί ριζικά, προτείνεται να καταργηθεί η ισχύουσα σήμερα απόφαση και να εκδοθεί ένας νέος και πλήρης κανονισμός.

Η επιλογή της μορφής του κανονισμού οφείλεται στο ότι αυτός έχει γενική εμβέλεια. Είναι δεσμευτικός ως προς όλα τα μέρη του και εφαρμόζεται άμεσα σε όλα τα κράτη μέλη, δηλαδή από κάθε πολίτη της Ένωσης. Και η απόφαση βέβαια είναι δεσμευτική ως προς όλα τα μέρη της, αλλά η εμβέλειά της περιορίζεται σ’ αυτούς προς τους οποίους ρητά απευθύνεται. Στο πλαίσιο των προγενέστερων αποφάσεων περί δημοσιονομικής πειθαρχίας, αποδέκτες τους είναι τα κράτη μέλη και μόνο.

Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ σχετικά με τη δημοσιονομική πειθαρχία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 37, 279, 308, και

την πρόταση της Επιτροπής [6],

[6]

τη γνώμη του Ευρωπαϊκού Κοινοβουλίου [7],

[7]

τη γνώμη του Ελεγκτικού Συνεδρίου [8],

[8]

Εκτιμώντας:

(1) ότι το Ευρωπαϊκό Συμβούλιο, κατά τη σύνοδο του Βερολίνου στις 24 και 25 Μαρτίου 1999 συμφώνησε να διατηρήσει, ενισχύοντάς την, τη δημοσιονομική πειθαρχία που θεσπίστηκε με την απόφαση 94/729/ΕΚ [9] και επιβεβαίωσε ότι όλες οι κοινοτικές δαπάνες πρέπει να υπόκεινται στις αρχές της χρηστής διαχείρισης των δημοσίων οικονομικών και της δημοσιονομικής πειθαρχίας·

[9]

(2) ότι είναι σημαντικό να εφαρμόζεται η δημοσιονομική πειθαρχία σε όλες τις πολιτικές, ώστε να εξασφαλίζεται μια σταθερή σχέση μεταξύ των υποχρεώσεων, των πληρωμών και των διαθέσιμων ιδίων πόρων·

(3) ότι, στις 6 Μαΐου 1999, συνήφθη μεταξύ του Ευρωπαϊκού Κοινοβουλίου, του Συμβουλίου και της Επιτροπής μια νέα Διοργανική Συμφωνία, περιλαμβάνουσα τις δημοσιονομικές προοπτικές για την περίοδο 2000-2006 και αποσκοπούσα στην εφαρμογή της δημοσιονομικής πειθαρχίας και στη βελτίωση της ετήσιας διαδικασίας του προϋπολογισμού·

(4) ότι ενδείκνυται, για λόγους απλοποίησης, να επιλεγεί μια πλέον πρόσφατη βάση αναφοράς για τον ετήσιο καθορισμό του ύψους της γεωργικής κατευθυντήριας γραμμής, χωρίς να τροποποιηθούν οι αρχικοί κανόνες υπολογισμού της·

(5) ότι, βάσει των συμπερασμάτων του Ευρωπαϊκού Συμβουλίου, τα θεσμικά όργανα συμφώνησαν επίσης να μην μεταβάλουν το πλαίσιο αναφοράς και το ποσοστό αύξησης της γεωργικής κατευθυντήριας γραμμής και να επεκτείνουν την εμβέλειά της ώστε να καλύπτει όλες τις δαπάνες της μεταρρυθμισμένης Κοινής Γεωργικής Πολιτικής, τα νέα μέτρα ανάπτυξης της υπαίθρου, τα κτηνιατρικά και φυτοϋγειονομικά μέτρα, τις δαπάνες που σχετίζονται με το προενταξιακό γεωργικό μέσο καθώς και τα ποσά που διατίθενται για τη γεωργία στο πλαίσιο της ένταξης·

(6) ότι τα ανώτατα όρια που αφορούν συγκεκριμένα τον τομέα 1, δηλαδή τις δαπάνες της Κοινής Γεωργικής Πολιτικής εκτός ανάπτυξης της υπαίθρου, καθώς και τις δαπάνες για την ανάπτυξη της υπαίθρου και τα συνοδευτικά μέτρα, έχουν καθορισθεί με σκοπό την επίτευξη του στόχου της σταθεροποίησης των γεωργικών δαπανών σε πραγματικούς όρους·

(7) ότι οι μηχανισμοί απαξίωσης των αποθεμάτων τα οποία δημιουργούνται κατά τη διάρκεια του οικονομικού έτους πρέπει να διατηρηθούν·

(8) ότι οι ετήσιες νομοθετικές προτάσεις και/ή αποφάσεις καθώς και οι προτάσεις πιστώσεων για κάθε οικονομικό έτος που συνεπάγονται δαπάνες στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) - Τμήμα Εγγυήσεων πρέπει να τηρούν τα ανώτατα όρια που καθορίζονται για τον τομέα 1·

(9) ότι, ως εκ τούτου, είναι δυνατόν να καταστούν αναγκαία μέτρα οικονομιών και ότι, ελλείψει απόφασης του Συμβουλίου, μετά από πρόταση της Επιτροπής, τα μέτρα αυτά μπορούν να λαμβάνονται σε ειδική σύνοδο του Συμβουλίου, πραγματοποιούμενη στο πλαίσιο των δημοσιονομικών διαβουλεύσεών του, πριν από τη 15η Σεπτεμβρίου·

(10) ότι η διαφύλαξη των οικονομικών συμφερόντων της Ένωσης απαιτεί τη λήψη επειγόντων μέτρων και ότι, ως εκ τούτου, οι διαχειριστικές αρμοδιότητες της Επιτροπής πρέπει να αυξηθούν·

(11) ότι, με γνώμονα τον τελευταίο αυτόν στόχο, είναι επιτακτική ανάγκη να εξετασθεί μεσοπρόθεσμα η πρόταση ενδεδειγμένων μέτρων·

(12) ότι, για την επίτευξη του στόχου της διασφάλισης της τήρησης των ανωτάτων ορίων που καθορίζονται για τον τομέα 1, τα μέτρα οικονομιών πρέπει να λαμβάνονται, εφόσον συντρέχει περίπτωση, πολύ σύντομα· ότι αυτή η πλευρά του θέματος πρέπει να γνωστοποιείται στους ενδιαφερόμενους, έτσι ώστε να μπορούν να προσαρμόζουν αναλόγως τις προσδοκίες τους· ότι κατά τη λήψη των μέτρων αυτών πρέπει, ενόσω τούτο είναι δυνατόν, να λαμβάνονται υπόψη οι απαιτήσεις νομικής κατοχύρωσης·

(13) ότι οι δαπάνες για τα συνοδευτικά μέτρα καθώς και για τα νέα μέτρα ανάπτυξης της υπαίθρου παρουσιάζουν πολυετή χαρακτήρα και, ως εκ τούτου, αποτελούν το αντικείμενο ιδιαίτερης παρακολούθησης·

(14) ότι μέχρι το έτος 2002 πρέπει να εγγράφεται στον προϋπολογισμό νομισματικό αποθεματικό υπό μορφή προσωρινών πιστώσεων, προκειμένου να αντιμετωπίζονται οι δημοσιονομικές συνέπειες των διακυμάνσεων της ισοτιμίας ευρώ/δολαρίου στην αγορά·

(15) ότι η προοδευτική εφαρμογή της μεταρρύθμισης της Κοινής Γεωργικής Πολιτικής αναμένεται να περιορίσει τον επηρεασμό των δαπανών από τις διακυμάνσεις της ισοτιμίας ευρώ/δολαρίου και ότι, ως εκ τούτου, το νομισματικό αποθεματικό μπορεί προοδευτικά να καταργηθεί·

(16) ότι πρέπει να προβλεφθεί η δυνατότητα να μειώνονται ή να αναστέλλονται προσωρινά οι μηνιαίες προκαταβολές, όταν τα στοιχεία που γνωστοποιούνται από τα κράτη μέλη δεν επιτρέπουν στην Επιτροπή να βεβαιωθεί ότι οι σχετικές κοινοτικές κανονιστικές διατάξεις έχουν τηρηθεί ή όταν οδηγούν στο συμπέρασμα ότι έχει γίνει σαφής καταχρηστική χρησιμοποίηση των κοινοτικών πόρων·

(17) ότι, για την τροφοδότηση του Ταμείου Εγγύησης, που δημιουργήθηκε με τον κανονισμό (ΕΚ, Ευρατόμ) αριθ. 2728/94 του Συμβουλίου, της 31ης Οκτωβρίου 1994, περί ιδρύσεως Ταμείου Εγγύησης για τις εξωτερικές ενέργειες [10], όπως αυτός τροποποιήθηκε με τον κανονισμό (ΕΚ, Ευρατόμ) αριθ. 1149/99 του Συμβουλίου, και ενδεχομένως για την αντιμετώπιση των καταπτώσεων εγγυήσεων που υπερβαίνουν το διαθέσιμο ποσό του ταμείου αυτού, τα θεσμικά όργανα συμφώνησαν ότι πρέπει να εγγράφεται στον προϋπολογισμό, υπό μορφή προσωρινών πιστώσεων, αποθεματικό σχετικό με τη χορήγηση και την εγγύηση δανείων υπέρ και εντός των τρίτων χωρών·

[10]

(18) ότι τα θεσμικά όργανα συμφώνησαν να εγγράφεται στον προϋπολογισμό αποθεματικό υπό μορφή προσωρινών πιστώσεων ώστε να αντιμετωπίζονται ταχέως, σε περίπτωση απρόβλεπτων γεγονότων, συγκεκριμένες ανάγκες τρίτων χωρών για επείγουσα βοήθεια, κατά προτεραιότητα ανθρωπιστικού χαρακτήρα·

(19) ότι τα θεσμικά όργανα κρίνουν σκόπιμο να προβλεφθεί ότι το νομισματικό αποθεματικό, το αποθεματικό για εγγύηση δανείων και το αποθεματικό για επείγουσα βοήθεια πρέπει να λειτουργούν, κατά τον ίδιο τρόπο, ως προς τους όρους απόληψης και ενεργοποίησης των κεφαλαίων· ότι οι λεπτομέρειες χρησιμοποίησης του αποθεματικού για επείγουσα βοήθεια είναι αυτές που καθορίζονται στη Διοργανική Συμφωνία·

(20) ότι, για λόγους σαφήνειας, κρίνεται σκόπιμο να καταργηθεί η απόφαση 94/729/ΕΚ και να αντικατασταθεί από τον παρόντα κανονισμό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η δημοσιονομική πειθαρχία ισχύει για όλες τις δαπάνες και υλοποιείται, κατά περίπτωση, με τον Δημοσιονομικό Κανονισμό, τον παρόντα κανονισμό και τη Διοργανική Συμφωνία της 6ης Μαΐου 1999.

I. ΔΑΠΑΝΕΣ ΤΟΥ ΕΓΤΠΕ - ΤΜΗΜΑ ΕΓΓΥΗΣΕΩΝ

Άρθρο 2

Η γεωργική κατευθυντήρια γραμμή, η οποία αποτελεί για κάθε οικονομικό έτος το ανώτατο όριο των γεωργικών δαπανών, όπως αυτές ορίζονται στο άρθρο 4, πρέπει να τηρείται κάθε έτος. Για κάθε οικονομικό έτος, η Επιτροπή προβαίνει στον καθορισμό της γεωργικής κατευθυντήριας γραμμής κατά την υποβολή του προσχεδίου προϋπολογισμού.

Άρθρο 3

1. Η βάση αναφοράς για τον υπολογισμό της γεωργικής κατευθυντήριας γραμμής ισούται με 36.394 εκατομμύρια ευρώ για το 1995, ήτοι με το συνολικό ποσό που προέκυπτε για το έτος αυτό από τον υπολογισμό με την προηγούμενη βάση 1988.

2. Για ένα συγκεκριμένο έτος, η γεωργική κατευθυντήρια γραμμή ισούται με τη βάση αναφοράς, που προσδιορίζεται στην παράγραφο 1, προσαυξημένη:

- κατά το 74 % του ποσοστού αύξησης του ΑΕΠ μεταξύ 1995 (έτους βάσης) και του συγκεκριμένου έτους·

- κατά το ποσοστό αποπληθωρισμού του ΑΕΠ, το οποίο υπολογίζεται από την Επιτροπή για την ίδια περίοδο·

- κατά τις προβλέψεις, για το ίδιο έτος, των δαπανών διάθεσης τη ζάχαρης ΑΚΕ, των επιστροφών που συνδέονται με την επισιτιστική βοήθεια, των ποσών που καταβάλλονται από τους παραγωγούς στα πλαίσια των εισφορών που προβλέπονται από την κοινή οργάνωση της αγοράς της ζάχαρης και των λοιπών εσόδων που είναι δυνατόν να προέλθουν στο μέλλον από τον γεωργικό τομέα.

3. Η στατιστική βάση όσον αφορά το ΑΕΠ ορίζεται από την οδηγία 89/130/ΕΟΚ, Ευρατόμ του Συμβουλίου, της 13ης Φεβρουαρίου 1989, σχετικά με την εναρμόνιση του προσδιορισμού του Ακαθάριστου Εθνικού Προϊόντος σε τιμές αγοράς [11].

[11]

Άρθρο 4

1. Η γεωργική κατευθυντήρια γραμμή καλύπτει τις δαπάνες προς καταλογισμό στους τίτλους 1 έως 4 του τμήματος III, υποδιαίρεση Β1, του προϋπολογισμού, σύμφωνα με την ονοματολογία που έχει εγκριθεί για τον προϋπολογισμό του 2000, τις δαπάνες που συνδέονται με το γεωργικό προενταξιακό μέσο και εμφαίνονται στον τομέα 7 των δημοσιονομικών προοπτικών καθώς και τα ποσά που διατίθενται, στο πλαίσιο των δημοσιονομικών προοπτικών, για τη γεωργία κατά την ένταξη.

2. Κάθε έτος, οι τίτλοι 1 και 2 του τομέα 1 των δημοσιονομικών προοπτικών περιλαμβάνουν τις πιστώσεις που είναι αναγκαίες για τη χρηματοδότηση όλων των δαπανών που συνδέονται με την απαξίωση των αποθεμάτων που σχηματίζονται κατά τη διάρκεια του οικονομικού έτους.

Άρθρο 5

1. Όλα τα νομοθετικά μέτρα που προτείνονται από την Επιτροπή ή αποφασίζονται από το Συμβούλιο ή την Επιτροπή στο πλαίσιο της Κοινής Γεωργικής Πολιτικής τηρούν τα ποσά που καθορίζονται στις δημοσιονομικές προοπτικές, αφενός στον υποτομέα «Δαπάνες ΚΓΠ», στο εξής «υποτομέας 1α», και αφετέρου στον υποτομέα «Ανάπτυξη της υπαίθρου και συνοδευτικά μέτρα», στο εξής «υποτομέας 1β».

2. Κατά την κατάρτιση του προσχεδίου του προϋπολογισμού ενός οικονομικού έτους, η Επιτροπή εξετάζει τη μεσοπρόθεσμη δημοσιονομική κατάσταση. Εάν διαφανεί κίνδυνος υπέρβασης των ποσών των δημοσιονομικών προοπτικών στους υποτομείς 1α και 1β κατά το εν λόγω οικονομικό έτος και κατά το επόμενο, η Επιτροπή προτείνει στο Συμβούλιο τα μέτρα που ενδείκνυνται για τη διασφάλιση της τήρησης των ποσών αυτών.

3. Στο προσχέδιο του προϋπολογισμού ενός οικονομικού έτους, οι πιστώσεις των τίτλων 1 έως 3 πρέπει να εγγράφονται στο πλαίσιο του ποσού που καθορίζεται για τον υποτομέα 1α. Οι πιστώσεις του τίτλου 4 πρέπει να εγγράφονται στο πλαίσιο του ποσού που καθορίζεται για τον υποτομέα 1β.

4. Εάν κατά την κατάρτιση του προσχεδίου προϋπολογισμού προκύπτει ότι οι ανάγκες σε πιστώσεις του αντίστοιχου οικονομικού έτους είναι ανώτερες των ποσών που αναφέρονται στην παράγραφο 3, η Επιτροπή λαμβάνει, στο πλαίσιο των διαχειριστικών αρμοδιοτήτων της, τα μέτρα που ενδείκνυνται για την εξομάλυνση της κατάστασης. Εάν τούτο δεν είναι εφικτό ή εάν τα λαμβανόμενα μέτρα αποδεικνύονται ανεπαρκή, η Επιτροπή προτείνει άλλα μέτρα, εφόσον δε συντρέχει περίπτωση στο πλαίσιο της δέσης τιμών και συναφών μέτρων, έτσι ώστε να διασφαλίζεται η τήρηση των ποσών αυτών. Το Συμβούλιο αποφαίνεται επί των μέτρων αυτών μέχρι την 1η Ιουλίου του οικονομικού έτους που προηγείται εκείνου στο οποίο αναφέρεται το εκάστοτε προσχέδιο προϋπολογισμού.

5. Ελλείψει απόφασης του Συμβουλίου εντός της προθεσμίας που καθορίζεται στην παράγραφο 4 ή εφόσον η Επιτροπή κρίνει από τα αποτελέσματα των συζητήσεων του Συμβουλίου επί των προτάσεων αυτών ότι υπάρχει κίνδυνος υπέρβασης των δαπανών που εμφαίνονται στις αρχικές της προτάσεις, το Συμβούλιο αποφαίνεται επί των αναγκαίων μέτρων κατά τη διάρκεια ειδικής συνόδου, η οποία πραγματοποιείται στο πλαίσιο των δημοσιονομικών διαβουλεύσεων και μέχρι την 15η Σεπτεμβρίου του οικονομικού έτους που προηγείται εκείνου στο οποίο αναφέρεται το εκάστοτε προσχέδιο προϋπολογισμού.

6. Το Ευρωπαϊκό Κοινοβούλιο καλείται να διατυπώσει τη γνώμη του εντός έξι εβδομάδων από την παραλαβή κάθε πρότασης της Επιτροπής που αποσκοπεί στη διασφάλιση της τήρησης των ποσών που αναφέρονται στην παράγραφο 3.

7. Εάν κατά τη σύνταξη διορθωτικής επιστολής του προσχεδίου του προϋπολογισμού ενός οικονομικού έτους διαφαίνεται ότι το ποσό που έχει καθορισθεί για τον υποτομέα 1α δεν είναι δυνατόν να τηρηθεί, η Επιτροπή πραγματοποιεί, ως προληπτικό μέτρο, μείωση του ποσού της επιστροφής των άμεσων ενισχύσεων προς τους γεωργούς κατά τη διάρκεια του οικονομικού έτους στο οποίο αναφέρεται η διορθωτική επιστολή. Εάν κατά την εκτέλεση του προϋπολογισμού αυτού του οικονομικού έτους ή του επόμενου προκύπτει περιθώριο χρηματοδότησης, το ποσό της επιστροφής των άμεσων ενισχύσεων αναπροσαρμόζεται αναλόγως. Η Επιτροπή λαμβάνει τα μέτρα που απορρέουν από την αναπροσαρμογή αυτή, υποβάλλοντας ιδίως προτάσεις μεταφοράς πιστώσεων. Εν πάση δε περιπτώσει, η επιστροφή των ποσών που προχρηματοδοτούνται από τα κράτη μέλη αναλαμβάνεται από τον κοινοτικό προϋπολογισμό, κατά προτεραιότητα, εξ ολοκλήρου και το αργότερο κατά το οικονομικό έτος που έπεται εκείνου στο οποίο αναφέρεται η διορθωτική επιστολή.

8. Εν όψει της εφαρμογής του παρόντος άρθρου, τα μέτρα στήριξης και οι θεσμικές τιμές που προβλέπονται στο πλαίσιο της Κοινής Γεωργικής Πολιτικής εφαρμόζονται με την επιφύλαξη της ανά πάσα στιγμή λήψης μέτρων για τη διασφάλιση της τήρησης των ποσών που αναφέρονται στην παράγραφο 3.

Άρθρο 6

1. Η Επιτροπή θέτει σε εφαρμογή ένα σύστημα έγκαιρης προειδοποίησης και μηνιαίας παρακολούθησης, κατά κεφάλαιο του προϋπολογισμού, των δαπανών που αναφέρονται στους τίτλους 1 έως 4 της υποδιαίρεσης Β1 του προϋπολογισμού.

2. Προς τούτο, η Επιτροπή καθορίζει διαγράμματα μηνιαίων δαπανών για κάθε κεφάλαιο του προϋπολογισμού, χρησιμοποιώντας ως βάση, όταν ενδείκνυται, τον μέσο όρο των μηνιαίων δαπανών κατά τη διάρκεια των τριών προηγουμένων ετών.

3. Για την παρακολούθηση των δαπανών του τίτλου 4 της υποδιαίρεσης Β1, η Επιτροπή προβαίνει και σε ιδιαίτερο έλεγχο με σκοπό την εποπτεία της τήρησης του ποσού που αναφέρεται στο άρθρο 5 παρ.3, όπως αυτό ορίζεται στον κανονισμό (ΕΚ) αριθ. [...] της Επιτροπής [12], περί των λεπτομερειών εφαρμογής του κανονισμού (ΕΚ) αριθ. 1257/99 του Συμβουλίου [13], σχετικά με την υποστήριξη της ανάπτυξης της υπαίθρου από το Ευρωπαϊκό Γεωργικό Ταμείο Προσανατολισμού και Εγγυήσεων.

[12] ΕΕ αριθ. L ...

[13] ΕΕ αριθ. L 155, της 22.6.99, σ.29.

4. Οι καταστάσεις δαπανών που γνωστοποιούνται μηνιαίως από τα κράτη μέλη σύμφωνα με το άρθρο 3 παράγραφος 3 του κανονισμού (ΕΚ) αριθ. 296/96 της Επιτροπής [14] διαβιβάζονται στο Ευρωπαϊκό Κοινοβούλιο και στο Συμβούλιο προς ενημέρωση.

[14] ΕΕ αριθ. L 39, της 17.2.96, σ. 5.

Στη συνέχεια, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο μηνιαία έκθεση σχετικά με την εξέλιξη των πραγματοποιούμενων δαπανών σε σχέση με τα διαγράμματα, εφόσον δε συντρέχει περίπτωση συμπεριλαμβάνει και εκτίμηση της προβλεπόμενης κατά τη λήξη του οικονομικού έτους εκτέλεσης.

5. Εφόσον από την εξέταση προκύπτει κίνδυνος υπέρβασης των πιστώσεων του υποτομέα 1α κατά τη λήξη του οικονομικού έτους, η Επιτροπή ενεργεί, στο πλαίσιο των διαχειριστικών αρμοδιοτήτων της, για την εξομάλυνση της κατάστασης. Εάν τα λαμβανόμενα μέτρα αποδεικνύονται ανεπαρκή, η Επιτροπή αξιολογεί τις επιπτώσεις των μέτρων που πρέπει να προταθούν προς το Συμβούλιο με γνώμονα τόσο τις οικονομίες που αυτά είναι σε θέση να εξασφαλίσουν όσο και το χρονικό διάστημα εντός του οποίου αυτά θα αποδώσουν τα πρώτα δημοσιονομικά και οικονομικά αποτελέσματα. Η σχετική αξιολόγηση γνωστοποιείται στην Αρμόδια για τον Προϋπολογισμό Αρχή. Εάν μέτρα αποδεικνύονται αποτελεσματικά για την τιθάσευση των δαπανών, η Επιτροπή τα προτείνει προς το Συμβούλιο. Το Ευρωπαϊκό Κοινοβούλιο καλείται να διατυπώσει τη γνώμη του εντός έξι εβδομάδων, το δε Συμβούλιο αποφασίζει εντός δύο μηνών από την παραλαβή της πρότασης της Επιτροπής η οποία αποσκοπεί στη διαμόρφωση των δαπανών σε επίπεδο συμβατό με τις διαθέσιμες πιστώσεις.

6. Εάν η εξομάλυνση της κατάστασης αποδεικνύεται ανέφικτη κατά τη διάρκεια του οικονομικού έτους ή εάν το Συμβούλιο δεν αποφασίσει εντός της καθορισμένης προθεσμίας, η Επιτροπή αναστέλλει την καταβολή των μηνιαίων προκαταβολών του ΕΓΤΠΕ  Τμήμα Εγγυήσεων προς τα κράτη μέλη, και τούτο για λόγους προληπτικούς. Η εν λόγω αναστολή πραγματοποιείται κατ’ αναλογία της συνολικής υπέρβασης του αντίστοιχου υποτομέα. Τα αναστελλόμενα ποσά καταλογίζονται κατά προτεραιότητα και εξ ολοκλήρου στον προϋπολογισμό του επόμενου έτους.

Άρθρο 7

Η συναλλαγματική ισοτιμία ευρώ και δολαρίου που χρησιμοποιείται για την κατάρτιση των δημοσιονομικών εκτιμήσεων των δαπανών που προβλέπονται στους τίτλους 1 έως 3 του τομέα 1 για ένα συγκεκριμένο έτος είναι η μέση ισοτιμία της αγοράς κατά τη διάρκεια των τριών μηνών που προηγούνται εκείνου κατά τον οποίο η Επιτροπή παρουσιάζει είτε προσχέδιο προϋπολογισμού, είτε προσχέδιο διορθωτικού και συμπληρωματικού προϋπολογισμού, είτε διορθωτική επιστολή των ανωτέρω.

Άρθρο 8

Εγγράφονται 500 εκατομμύρια ευρώ σε αποθεματικό του γενικού προϋπολογισμού των Ευρωπαϊκών Κοινοτήτων, ως πρόβλεψη για την αντιμετώπιση των εξελίξεων που οφείλονται στις διακυμάνσεις, κατά το άρθρο 10, της συναλλαγματικής ισοτιμίας ευρώ και δολαρίου στην αγορά, σε σχέση με την ισοτιμία που χρησιμοποιείται στον προϋπολογισμό.

Από το 2002 και εξής, το ύψος του εν λόγω αποθεματικού μειώνεται σε 250 εκατομμύρια ευρώ, από το 2003 δε και εξής το αποθεματικό αυτό καταργείται. Οι πιστώσεις αυτές δεν συμπεριλαμβάνονται στη γεωργική κατευθυντήρια γραμμή.

Άρθρο 9

Η Επιτροπή υποβάλλει στην Αρμόδια για τον Προϋπολογισμό Αρχή, ετησίως και το αργότερο στο τέλος Οκτωβρίου, έκθεση σχετικά με την επίδραση που έχουν στις δαπάνες που προβλέπονται στους τίτλους 1 έως 3 του τομέα 1 οι διακυμάνσεις της μέσης ισοτιμίας ευρώ/δολαρίου.

Άρθρο 10

1. Οι οικονομίες ή το συμπληρωματικό κόστος που προκύπτουν από τις διακυμάνσεις της ισοτιμίας ευρώ/δολαρίου αντιμετωπίζονται κατά συμμετρικό τρόπο. Σε περίπτωση ανόδου του δολαρίου έναντι του ευρώ, σε σχέση με την ισοτιμία που χρησιμοποιείται στον προϋπολογισμό, οι οικονομίες που πραγματοποιούνται στο Τμήμα Εγγυήσεων επιτρέπουν τη μεταφορά πιστώσεων προς το νομισματικό αποθεματικό, και μέχρι ποσού 500 εκατομμυρίων ευρώ κατά το 2000 και το 2001, κατά δε το 2002 250 εκατομμυρίων ευρώ. Σε περίπτωση συμπληρωματικού δημοσιονομικού κόστους λόγω πτώσης του δολαρίου έναντι του ευρώ, σε σχέση με την ισοτιμία που χρησιμοποιείται στον προϋπολογισμό, ενεργοποιείται το νομισματικό αποθεματικό και πραγματοποιούνται μεταφορές προς τα κονδύλια του Τμήματος Εγγυήσεων του ΕΓΤΠΕ που θίγονται από την πτώση του δολαρίου. Οι μεταφορές αυτές προτείνονται, εφόσον συντρέχει περίπτωση, κατά την υποβολή της έκθεσης που αναφέρεται στο άρθρο 9.

2. Θεσπίζεται όριο ενεργοποίησης 200 εκατομμυρίων ευρώ. Εάν οι οικονομίες ή το συμπληρωματικό κόστος που απορρέουν από τις διακυμάνσεις που αναφέρονται στην παράγραφο 1 δεν ανέρχονται στο ποσό αυτό, δεν πραγματοποιείται καμία μεταφορά πιστώσεων από ή προς το νομισματικό αποθεματικό. Οι οικονομίες και το συμπληρωματικό κόστος που υπερβαίνουν το όριο αυτό εισρέουν στο εν λόγω νομισματικό αποθεματικό ή αντλούνται από αυτό. Για το 2002, το όριο ενεργοποίησης μειώνεται σε 100 εκατομμύρια ευρώ.

Άρθρο 11

1. Οι αναλήψεις από το αποθεματικό πραγματοποιούνται μόνον εφόσον το συμπληρωματικό κόστος δεν μπορεί να χρηματοδοτηθεί στο πλαίσιο των διαθέσιμων πιστώσεων του προϋπολογισμού οι οποίες προορίζονται για την κάλυψη των δαπανών που προβλέπει το άρθρο 4 παράγραφος 1, για το εκάστοτε οικονομικό έτος.

2. Οι αναγκαίοι ίδιοι πόροι καταβάλλονται σύμφωνα με την απόφαση ../.../ΕΟΚ, Ευρατόμ [15] και με τις διατάξεις που εκδίδονται κατ’ εφαρμογή αυτής, ούτως ώστε να χρηματοδοτηθούν οι αντίστοιχες δαπάνες.

[15]

3. Όλες οι πραγματοποιούμενες στο Τμήμα Εγγυήσεων του ΕΓΤΠΕ και μεταφερόμενες στο νομισματικό αποθεματικό σύμφωνα με την παράγραφο 1 του άρθρου 10 οικονομίες, και οι οποίες παραμένουν εγγεγραμμένες στο νομισματικό αποθεματικό κατά το κλείσιμο του οικονομικού έτους, ακυρώνονται και εγγράφονται ως έσοδα στον προϋπολογισμό του επόμενου οικονομικού έτους μέσω διορθωτικής επιστολής του προσχεδίου προϋπολογισμού του επόμενου έτους.

Άρθρο 12

Τα άρθρα 8 έως 11 εφαρμόζονται μέχρι και το οικονομικό έτος 2002.

Άρθρο 13

1. Η πληρωμή από την Επιτροπή των μηνιαίων προκαταβολών που αφορούν το ΕΓΤΠΕ - Τμήμα Εγγυήσεων πραγματοποιείται με βάση τα στοιχεία που παρέχουν τα κράτη μέλη για κάθε κεφάλαιο των δαπανών.

2. Εάν οι δηλώσεις δαπανών ή τα στοιχεία που γνωστοποίησε ένα κράτος μέλος δεν επιτρέπουν στην Επιτροπή να βεβαιωθεί ότι η απόληψη των κεφαλαίων είναι σύμφωνη προς τους ισχύοντες κοινοτικούς κανόνες, η Επιτροπή ζητεί από το κράτος μέλος αυτό να παράσχει συμπληρωματικά στοιχεία εντός προθεσμίας την οποία ορίζει ανάλογα με τη σοβαρότητα του προβλήματος.

Σε περίπτωση που η απάντηση δεν κρίνεται ικανοποιητική ή εμφαίνει έκδηλη παράβαση των οικείων κανόνων και σαφώς καταχρηστική χρησιμοποίηση των κοινοτικών κεφαλαίων, η Επιτροπή δύναται να μειώσει ή να αναστείλει προσωρινά τις μηνιαίες προκαταβολές προς το εν λόγω κράτος μέλος.

Οι εν λόγω μειώσεις ή αναστολές πραγματοποιούνται με την επιφύλαξη των αποφάσεων που θα ληφθούν στα πλαίσια της εκκαθάρισης των λογαριασμών.

3. Η Επιτροπή ειδοποιεί το ενδιαφερόμενο κράτος μέλος πριν λάβει την απόφασή της. Το κράτος μέλος γνωστοποιεί την άποψή του εντός δέκα ημερών.

Η δεόντως αιτιολογημένη απόφαση της Επιτροπής, η οποία λαμβάνεται κατόπιν διαβουλεύσεων με την Επιτροπή του ΕΓΤΠΕ, τηρεί την αρχή της αναλογικότητας.

II. ΑΠΟΘΕΜΑΤΙΚΑ ΣΥΝΔΕΟΜΕΝΑ ΜΕ ΕΞΩΤΕΡΙΚΕΣ ΕΝΕΡΓΕΙΕΣ

1. Αποθεματικό συνδεόμενο με τις πράξεις παροχής και εγγύησης δανείων

Άρθρο 14

Κάθε χρόνο, ένα αποθεματικό που προορίζεται για την αντιμετώπιση:

α) των αναγκών τροφοδότησης του Ταμείου Εγγύησης, το οποίο δημιουργήθηκε με τον κανονισμό (ΕΚ, Ευρατόμ) αριθ. 2728/94 του Συμβουλίου, όπως αυτός τροποποιήθηκε με τον κανονισμό (ΕΚ, Ευρατόμ) αριθ. 1149/99 του Συμβουλίου, και

β) εφόσον συντρέχει περίπτωση, των καταπτώσεων εγγυήσεων που υπερβαίνουν τα διαθέσιμα κεφάλαια του εν λόγω ταμείου, ώστε να καταστεί δυνατός ο καταλογισμός τους στον προϋπολογισμό,

εγγράφεται στο γενικό προϋπολογισμό των Ευρωπαϊκών Κοινοτήτων ως πρόβλεψη.

Το ύψος αυτού του αποθεματικού είναι το καθοριζόμενο στις δημοσιονομικές προοπτικές που περιέχονται στη Διοργανική Συμφωνία. Οι λεπτομέρειες χρησιμοποίησης του αποθεματικού αυτού είναι οι καθοριζόμενες στη Διοργανική Συμφωνία.

2. Αποθεματικό για επείγουσα βοήθεια

Άρθρο 15

Εγγράφεται ετησίως στον γενικό προϋπολογισμό των Ευρωπαϊκών Κοινοτήτων υπό μορφή πρόβλεψης αποθεματικό για την παροχή επείγουσας βοήθειας προς τρίτες χώρες. Το αποθεματικό αυτό καθιστά δυνατή την ταχεία αντιμετώπιση, σε περίπτωση απρόβλεπτων γεγονότων, συγκεκριμένων αναγκών τρίτων χωρών για επείγουσα βοήθεια, ανθρωπιστικού κατά προτεραιότητα χαρακτήρα.

Το ύψος αυτού του αποθεματικού καθορίζεται στις δημοσιονομικές προοπτικές που περιέχονται στη Διοργανική Συμφωνία.

Οι λεπτομέρειες χρησιμοποίησης του αποθεματικού αυτού καθορίζονται στη Διοργανική Συμφωνία.

3. Κοινές διατάξεις

Άρθρο 16

Τα αποθεματικά χρησιμοποιούνται μέσω μεταφοράς πιστώσεων προς τα αντίστοιχα κονδύλια του προϋπολογισμού, σύμφωνα με τις διατάξεις του Δημοσιονομικού Κανονισμού.

Άρθρο 17

Οι ίδιοι πόροι που είναι αναγκαίοι για τη χρηματοδότηση των αποθεματικών αυτών ζητούνται από τα κράτη μέλη μόνον εφόσον γίνεται χρήση των αποθεματικών σύμφωνα με το άρθρο 16.

Οι αναγκαίοι ίδιοι πόροι διατίθενται υπό τους όρους που προβλέπει ο κανονισμός (ΕΟΚ, Ευρατόμ) αριθ. 1552/89.

ΙΙΙ. ΛΟΙΠΕΣ ΔΙΑΤΑΞΕΙΣ

Άρθρο 18

Η δημοσιονομική εφαρμογή κάθε νομοθετικής πράξης εκδιδόμενης, σύμφωνα με τη διαδικασία της συναπόφασης, από το Ευρωπαϊκό Κοινοβούλιο και το Συμβούλιο, καθώς και κάθε νομοθετικής πράξης εκδιδόμενης από το Συμβούλιο, που υπερβαίνει τις διαθέσιμες πιστώσεις του προϋπολογισμού ή τα κονδύλια που προβλέπονται στις δημοσιονομικές προοπτικές είναι εφικτή μόνον όταν ο προϋπολογισμός έχει τροποποιηθεί και, εφόσον συντρέχει περίπτωση, οι δημοσιονομικές προοπτικές έχουν δεόντως αναθεωρηθεί σύμφωνα με την εκάστοτε εφαρμοστέα διαδικασία.

IV. ΤΕΛΙΚΕΣ ΔΙΑΤΑΞΕΙΣ

Άρθρο 19

Η απόφαση 94/729/ΕΚ καταργείται.

Άρθρο 20

Ο παρών κανονισμός αρχίζει να ισχύει την εβδόμη ημέρα μετά την ημέρα δημοσίευσής του στην Επίσημη Εφημερίδα των Ευρωπαϊκών Κοινοτήτων.

Τίθεται σε εφαρμογή στις ...

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.

Βρυξέλλες,

Για το Συμβούλιο

Ο Πρόεδρος